b'\n_START_ARTICLE_\nGrba (riba)\n_START_SECTION_\nOpis\n_START_PARAGRAPH_\nGrba je na prvi pogled precej podobna sorodni mreni. Ima dolgo, vretenasto in bo\xc4\x8dno rahlo stisnjeno telo s precej dolgo glavo, na koncu katere so podstojna usta z mesnatimi ustnicami. Na koncu zgornje strani gobca ima dva mesnata izrastka, \xc5\xa1e dva pa sta na ustnih koti\xc4\x8dkih. V ustih ima grba trirede goltne zobe. O\xc4\x8di so majhne in se nahajajo visoko na temenu._NEWLINE_Grba je po hrbtu rumeno rjave barve z zelenkastim odtenkom, boki so zlati, trebuh pa je rumeno bele barve. Vse neparne plavuti imajo temne pike, repna plavut pa je globoko zarezana._NEWLINE_Samci grbe spolno dozorijo v 2. ali 3. letu starosti, samice pa \xc5\xa1ele v \xc4\x8detrtem letu. Ob spolni zrelosti grbe merijo med 25 in 30\xc2\xa0cm, kar je tudi povpre\xc4\x8dna velikost, ki jo te ribe dose\xc5\xbeejo, \xc4\x8deprav lahko v izjemnih primerih dose\xc5\xbeejo celo do 60\xc2\xa0cm. Drstijo se od maja do junija v velikih jatah na pe\xc5\xa1\xc4\x8denih ali prodnatih tleh. Samice na kamenje prilepijo od 6000 do 7000 iker rumenkaste barve._NEWLINE_Glavna hrana grb so drobne li\xc4\x8dinke \xc5\xbeu\xc5\xbeelk, razni \xc4\x8drvi in drugi talni nevreten\xc4\x8darji.\n_START_SECTION_\nRaz\xc5\xa1irjenost\n_START_PARAGRAPH_\nGrba je raz\xc5\xa1irjena v rekah Italije, ter v Sloveniji in Hrva\xc5\xa1ki._NEWLINE_V Sloveniji je grbe mo\xc4\x8d najti v pore\xc4\x8dju So\xc4\x8de, v Ri\xc5\xbeani, Dragonji, Reki ter v manj\xc5\xa1ih vodotokih jadranskega pore\xc4\x8dja.'